Kaapse restaurant onder 50 bestes in die wêreldLuke Dale-Roberts (Foto: Facebook via The Test Kitchen) The Test Kitchen in Kaapstad is onlangs as een van die beste restaurante in die wêreld aangewys toe dit die 50ste plek ingeneem het in ŉ kompetisie wat deur meer as 1 000 kulinêre kenners beoordeel is. Dié jaarlikse kompetisie, The World’s 50 Best Restaurants, het vanjaar op 19 Junie in Bilbao, Spanje plaasgevind. Dit bring die wêreld se beste sjefs bymekaar en gee ŉ smakie van die beste bestemmings vir unieke kulinêre ervarings, en dit is ook ŉ barometer vir gastronomie reg oor die wêreld. The Test Kitchen het verlede jaar die 63ste plek in dié kompetisie ingeneem, maar pronk vanjaar in die 50ste plek. (Foto: thetestkitchen.co.za) Dié kompetisie het Osteria Francescana, ’n restaurant geleë in Modena, Italië, en onder leiding van sjef Massimo Bottura, as die beste restaurant ter wêreld aangewys. The Test Kitchen in Woodstock, Kaapstad, is die enigste restaurant in Afrika wat dié lys gehaal het en staan onder leiding van Luke Dale-Roberts. Hulle het ook by dié geleentheid die titel van Beste Restaurant in Afrika ontvang. Volgens The World’s 50 Best Restaurants het The Test Kitchen ŉ kunstige en artistieke ontploffing veroorsaak toe dit Kaapstad se eerste fynproewer-restaurant geword het. “Met geregte gebaseer op gewilde internasionale disse met bykomende Suid-Afrikaanse bestanddele, het sjef Luke Dale-Roberts se restaurant twee intieme onthaal-areas – een ‘donker’ en een ‘lig’,” het The World’s 50 Best Restaurants op hul webtuiste geskryf. (Foto: thetestkitchen.co.za) The Test Kitchen spesialiseer in kreatiewe kosse met ŉ Asiatiese invloed, en hul uitblinkerdis is skaapkop met ŉ gerookte appelslaai. Disse en wynparing-ondervindings wissel tussen R1 800 en R2 950. The Test Kitchen is reeds tot Oktober 2018 volbespreek en as jy so gelukkig is om ŉ tafel te kry, word ŉ R600-deposito vereis om ŉ bespreking by dié gesogte restaurant te bevestig.